Riikliku Postkasti üldtingimused

# ÜLDSÄTTED

Riigi Infosüsteemi Ameti (edaspidi *RIA*) pakutava eesti.ee ametliku postkasti teenuse tüüptingimused (edaspidi *tüüptingimused*) on RIA ja kliendi vahel sõlmitud koostöölepingu lahutamatu osa

# MÕISTED

Käesolevates tingimustes kasutatakse mõisteid järgmises tähenduses:

*klient* Teenusega liitunud asutus, kellel on sõlmitud RIA-ga koostöölepe

*leping* poolte vahel sõlmitud kirjalik Riikliku Postkasti teenuse kasutamise koostööleping koos selle juurde kuuluvate lisadega

*pool* RIA või klient, koos nimetatud *pooled*

*riigiportaal eesti.ee* riigi ühtne veebikeskkond, mille kaudu avalikustatakse teavet ja võimaldatakse juurdepääs elektroonilistele teenustele

*SMS-teavitus* SMS (Short Message Service) lühisõnum pikkusega kuni 160 sümbolit

*planeerimata katkestus* plaaniväline teenuse või selle funktsionaalsuse mittetoimimine. Planeerimata katkestuste hulka arvestatakse ainult teenuse tööajal aset leidvad planeerimata katkestused

*hooldustöö* tegevuste kogum teenuse hoidmiseks seisundis, et tagada nõutav funktsionaalsus. Hooldustöö hõlmad teenuse seiret, testimist, seadistamist jms tegevusi, millega kaasnevast teenuse katkestusest on eelnevalt teavitatud teenustaseme nõuetega sätestatud korras

*teenus*  kliendile osutatav Riikliku Postkasti teenus, mis seisneb teavituste ja dokumentide saatmises isiku või ettevõtte Riiklikusse Postkasti ja edastamises isiklikule e-maili aadressile või SMSide saatmises telefoninumbrile. Dokumente ja teavitusi on võimalik edastada, kui adressaat on seadistanud Riikliku postkasti suunamise ning SMS teavituse saamiseks peab isik olema seadistanud Riiklikus Postkastis ka oma mobiiltelefoninumbri

*teenustasu* kliendile SMS teavitusteenuse osutamiseks kasutatav sideoperaatori määratud sõnumi teenustasu

*postkasti haldusliides* riiklike teavituste koostamise, saatmise ja nende staatuse jälgimise keskkond. Haldusliidese omanik on juriidiline isik, kellel on konfigureeritud postkasti haldusliides ning kellele on RIA poolt antud volitus selle kasutamiseks

*profiil* haldusliidese omanikul on võimalik luua mitu erinevat profiili, mille alt saata teavitusi (nt Riigi Infosüsteemi Ametil võib olla profiil nimega Riigi Infosüsteemi Amet, Pääsuke jne). Igal profiilil on oma sihtrühm ning teavituste liigid

*riigipilv* riigi poolt hallatav pilvekeskkond, mis võimaldab pakkuda avalikule sektorile keskseid pilvelahendusi ja nendega seotud teenuseid. Riigipilve arenduse eest vastutab Riigi Info- ja Kommunikatsioonitehnoloogia Keskus (Riigi IT Keskus)

*AWS* Amazon Web Service on Amazoni loodud ja hallatav pilvetehnoloogia platvorm, mis pakub laia valikut teenuseid, mida saab kasutada interneti kaudu ilma füüsilist riistvara omamata\*

*RIA kasutajatugi* teenuse kasutamisel esinevate probleemide lahendamisega tegelev üksus, kes registreerib klientide pöördumised, juhib probleemide lahendamist ja annab tagasisidet

*tööpäev* E-N kell 9-17, R 9-16, v.a. riigi- ja rahvuspühad

*andmetöötlusleping* lepingu lisa, milles on sätestatud tingimused, ulatus, eesmärgid ja turvameetmed, mille alusel volitatud töötleja (RIA) töötleb isikuandmeid vastutava töötleja (kliendi) nimel. Andmetöötlusleping reguleerib poolte õigusi ja kohustusi seoses isikuandmete töötlemisega ning on koostatud kooskõlas isikuandmete kaitse üldmääruse (GDPR) ja teiste kohaldatavate andmekaitsealaste õigusaktidega.

# LIITUMINE

* 1. Teenuse kasutamise eelduseks on RIA ja teenust kasutada sooviva kliendi vaheline kirjalik leping. RIA-l on õigus enne lepingu sõlmimist ja lepingu kehtivuse ajal küsida kliendilt täiendavat informatsiooni, mis on vajalik teenuse osutamiseks või osutamise põhjendatuse hindamiseks. RIA-l on õigus teenuse osutamisest keelduda.
  2. Teenusega liitumiseks saadab klient digitaalselt allkirjastatud liitumistaotluse kasutajatoe e- posti aadressile [klient@ria.ee](mailto:klient@ria.ee).
  3. Kui takistusi teenusega liitumiseks ei ole, saadab RIA kliendile eeltäidetud lepingu allkirjastamiseks. Allkirjastatud lepingu saadab klient RIA-le tagasi e-posti aadressile [klient@ria.ee](mailto:klient@ria.ee).
  4. Teenuse liigid:
     1. dokumentide ja teadete saatmine Riiklikusse postkasti läbi lokaalse haldusliidese
     2. dokumentide ja teadete saatmine Riiklikusse postkasti läbi RIA poolt paigaldatud haldusliidese
     3. SMS-teavituste saatmine mobiiltelefonidele kasutades X-tee andmevahetusteenust.
     4. Tüüptingimuste punktides 3.4.2-3.4.3 nimetatud teenused, mida RIA paigaldab, on kliendile tasulised.

1. **KLIENDI ÕIGUSED JA KOHUSTUSED**
   1. Kliendil on õigus:
      1. kasutada teenust vastavalt kehtivatele õigusaktidele, lepingule ja selle lisadele;
      2. nõuda teenuse osutamist lepingus ja selle lisades sätestatud tingimustel ja korras;
      3. tutvuda teenuse osutamise tehnilise lahendusega ja teenuse tasu arvestuse alustega;
      4. saada RIA-lt kasutajatuge ja asjakohast teavet teenuse toimimise kohta;
      5. saada ligipääs RIA poolt kogutud teenuse logiandmetele X-tee teenuse või manuaalse logide väljastamise kaudu;
      6. saada teavet teenuse katkestuste, häirete, hooldustööde ja piirangute kohta mõistliku aja jooksul;
      7. eeldada, et teenus on turvaline, töökindel ja vastab kokkulepitud teenustaseme tingimustele;
   2. Kliendil on kohustus:
      1. teavitada RIA kasutajatuge vähemalt 48 (nelikümmend kaheksa) tundi ette planeeritavatest muudatustest ja/või tegevustest, mis võivad teenuse toimimist;
      2. teavitada RIA kasutajatuge väliste IP aadresside muutmisest vähemalt 7 tööpäeva ette;
      3. teavitada RIA kasutajatuge kui päeva jooksul edastatavate teavituste arv ületab 100 000 teadet;
      4. tasuda teenuse eest tähtaegselt vastavalt RIA esitatud arvetele;
      5. teavitada RIA kasutajatuge esimesel võimalusel kontaktandmete ja organisatsioonilise vormi muutusest;
      6. vastutada saadetavate dokumentide ja teavituste sisu eest;
      7. järgida teabe edastamisel autoriõiguse, isikuandmete kaitse, andmekogude kasutamist reguleerivate ning teiste õigusaktide nõudeid;
      8. tagada teenusele ligipääs vaid selleks volitatud isikutele;
      9. rakendada mõistlikke turvameetmeid, et vältida volitamata juurdepääsu teenusele ja andmetele.
   3. Kliendil on keelatud:
      1. luua ligipääs ressurssidele, millele ligipääs ei ole kliendile lubatud;
      2. võimaldada teenuse kasutamist kolmandatele isikutele;
      3. levitada andmeid, mis võimaldavad kolmandatele isikutele teenusele juurdepääsu või selle kaudu asutusesiseseks kasutamiseks tunnistatud teabele;
      4. kasutada või levitada teenuse kasutamisel tarkvara, mis võib kaasa tuua teenuse funktsionaalsuse häire või kahju RIA-le või muule isikule;
      5. kasutada teenust muul eesmärgil kui isikule temaga seotud dokumentide või teavituste saatmiseks;
      6. mitteasjakohaste, solvava, sündsusetu, laimava, ähvardava, teiste privaatsusõigust riivava, rassiliselt, etniliselt või muul viisil ründava, kuritahtliku, füüsilist või psüühilist vägivalda õhutava, ebaseaduslikku tegevust propageeriva jms iseloomuga või soovimatute dokumentide ja teavituste saatmine (sealhulgas masspostitus ehk rämpspost), samuti sellele kaasaaitamine või selle võimaldamine.

# RIA ÕIGUSED JA KOHUSTUSED

5.1 RIA-l on õigus:

* + 1. seirata ja analüüsida teenuse kasutamist statistilistel ning teenuse kvaliteedi ja turvalisuse tagamise eesmärkidel;
    2. logida klientrakenduse päringuid ning tehnilist informatsiooni kliendi nimel tehtud toimingute, kliendi seadmete ja asukoha kohta ning säilitada logiandmeid vastavalt teenustaseme tingimustele;
    3. piirata teenuse osutamist või peatada teenuse osutamine, kui klient rikub lepingus või selle lisades toodud nõudeid ja seab ohtu teenuse toimivuse või turvalisuse või andmete kaitse. Teenuse osutamise piiramisest või peatamisest või selle kavatsusest teavitab RIA klienti esimesel võimalusel.
  1. RIA-l onkohustus:
     1. avada kliendile teenus pärast lepingu jõustumist;
     2. tagada teenuse toimivus vastavalt teenustaseme tingimustele;
     3. teavitada klienti kõigist teadaolevatest teenuse kasutamist takistavatest asjaoludest ja planeeritud hooldustöödest ning teenuse osutamise piiramisest või peatamisest, sealhulgas selle kavatsusest.

# TEAVITAMINE

* 1. Pooled vahetavad omavahel informatsiooni kirjalikus või kirjalikku taasesitamist võimaldavas vormis, välja arvatud planeerimata katkestuse korral, mille puhul võib teavet edastada ka telefoni teel.
  2. Klienti puudutavad teated edastab RIA kliendi kontaktisiku e-posti aadressile.
  3. Klient saadab teenuse osutamist puudutavad teated RIA kasutajatoele.

**7 TASU JA ARVELDUSED**

* 1. Teenusega liitumine on kliendile tasuta. SMS-teavituste saatmise teenuse kasutamise eest tasub klient vastavalt lepingu lisale ja esitatud arvetele.
  2. Teenuse hind sõltub sideoperaatori ja pilveteenust pakkuvate Riigipilve või AWSi hinnakirjast. Teenustasu korrigeerib RIA vastavalt teenusepakkuja hinnakirja muutumisele, teavitades sellest klienti 30 kalendripäeva ette.
  3. RIA esitab kliendile SMS-teavituste saatmise teenuse kasutamise eest arve igakuiselt, näidates arvel perioodi, mille eest arve esitatakse. Klient tasub arve pangaülekandega arvel märgitud arvelduskontole arve väljastamisele järgneva 21 (kahekümne ühe) kalendripäeva jooksul.
  4. Kui klient ei tasu arvet ettenähtud tähtajaks ja sideoperaator esitab seetõttu RIA-le viivisenõude, on kliendil kohustus hüvitada RIA-le tekkinud kahju.

# VASTUTUS

* 1. Pooled vastutavad teineteise ees üksnes süüliselt tekitatud otsese varalise kahju eest. Vastutav töötleja ei vastuta Volitatud töötleja tegevusest või tegevusetusest tekkinud kahju eest, mis tuleneb Volitatud töötleja lepingurikkumisest, välja arvatud juhul, kui kahju on otseselt põhjustatud Vastutava töötleja dokumenteeritud juhiste järgimisest. Pooled ei vastuta saamata jäänud tulu, mainekahju ega muu kaudse või ettenägematu kahju eest.
  2. Pool peab talle tekitatud kahjust teatama teisele poolele 10 (kümne) kalendripäeva jooksul arvates kahju avastamise päevast, kuid mitte hiljem kui 1 (ühe) kuu jooksul pärast kahju tekkimist. Tähtaegselt teatamata jätmine ei välisita hüvitamise õigust, kui kahju iseloom ei võimaldanud varasemat teavitamist või kui teise poole õigused ei ole oluliselt kahjustatud.
  3. Pool ei vastuta kohustuste täitmata jätmise eest, kui see tuleneb vääramatust jõust (*force majeure*), st asjaolust, mida ei olnud võimalik ette näha ega mõjutada ning mis muudab kohustuse täitmise ajutiselt või püsivalt võimatuks.
  4. Pool, kelle kohustuste täitmine on takistatud vääramatu jõu tõttu, on kohustatud sellest teisele poolele teatama esimesel võimalusel, kasutades kiireimat kättesaasdavat sidevahendit. Teatamisel tuleb võimalusel kirjeldada vääramatu jõu olemust, eeldatavat mõju ja kestust.
  5. RIA ei vastuta teenuse kättesaadavust ja kvaliteeti mõjutavate asjaolude eest, mis ei allu RIA kontrollile, sealhulgas kolmandate osapoolte võrguühenduste või teenuste katkestamise eest, tingimusel, et RIA on rakendanud mõistlikke meetmeid nende mõjude ennetamiseks või leevendamiseks.
  6. RIA ei vastuta teenuse mittetoimimise eest, kui see on otseselt põhjustatud kliendi tegevusest või tegevusetusest, sealhulgas lepingus sätestatud kohustuste rikkumisest, tingimusel et RIA on oma kohustusi nõuetekohaselt täitnud.

# KONFIDENTSIAALSUS JA ISIKUANDMETE TÖÖTLEMINE

* 1. Pooled on kohustatud kaitsma lepingu täitmisel teatavaks saanud konfidentsiaalset teavet ja isikuandmeid, sealhulgas füüsilisest isikust adressaatide kontaktandmeid (nt telefoninumbrid, e-posti aadressid), dokumentide ja teavituste sisu, volitamata töötlemise, hävitamise, kadumise, loata avalikustamise ning õigustatud isikule andmete kättesaadavuse takistamise eest. Konfidentsiaalsuskohustus kehtib ka pärast lepingu lõppemist.
  2. RIA kohustub töötlema isikuandmeid üksnes vastutava töötleja dokumenteeritud juhiste alusel ning kooskõlas kehtivate andmekaitsealaste õigusaktidega, sealhulgas isikuandmete kaitse üldmäärusega (GDPR).
  3. Pooled juhinduvad lepingu lisaks olevast andmetöötluslepingust, mis sätestab täpsustatud tingimused, volitused, turvameetmed ja vastutuse.
  4. RIA tagab, et isikuandmetele pääsevad ligi ainult need töötajad või volitatud isikud, kellel on selleks tööülesannetest tulenev vajadus, ning et kõik sellised isikud on kohustatud järgima konfidentsiaalsusnõudeid.
  5. RIA kohustub rakendama asjakohaseid tehnilisi ja organisatsioonilisi turvameetmeid, et tagada isikuandmete ja konfidentsiaalse teabe kaitse kogu lepingu kehtivuse jooksul ning pärast selle lõppemist, kuni andmete nõuetekohase hävitamiseni või tagastamiseni.

# LEPINGU JÕUSTUMINE, MUUTMINE JA LÕPETAMINE

* 1. Leping jõustub selle allkirjastamisest mõlema poole poolt ja kehtib tähtajatult.
  2. Lepingu tingimusi võib muuta poolte kirjalikul kokkuleppel, välja arvatud punktis 10.4 sätestatud juhul. Lepingu muudatuseks ei loeta määratud kontaktisikute muutmist. Sellise muudatuse vormistavad poolte kontaktisikud eraldi teatisena.
  3. Lepingu muudatusettepaneku saanud pool on kohustatud vastama 14 (neljateistkümne) kalendripäeva jooksul arvates ettepaneku saabumise päevast.
  4. RIA-l on õigus ühepoolselt muuta ja/või täiendada tüüptingimusi või kehtestada uued tüüptingimused juhul, kui seda tingivad muudatused kehtivates õigusaktides või tavades, vastava valdkonna või teenuste tehnilised või sisulised arengud, klientidele teenuste kasutamiseks täiendavate või paremate võimaluste loomine või vajadus täpsustada teenuste osutamise või kasutamisega seotud asjaolusid. Tüüptingimuste muudatustest ja/või täiendustest või uutest tüüptingimustest teatab RIA kliendile hiljemalt 14 (neliteist) kalendripäeva enne muudatuste ja/või täienduste või uute tüüptingimuste kehtima hakkamist.
  5. Kui klient ei nõustu tüüptingimuste muudatuste ja/või täiendustega või uute tüüptingimustega, on tal õigus leping lõpetada, teatades sellest RIA-le 1 (ühe) kuu jooksul arvates muudatuste ja/või täienduste või uute tüüptingimuste kehtima hakkamise teate saamise päevast. Lepingu ülesütlemiseni on leping kehtiv ja klient on kohustatud täitma lepingulisi kohustusi, kusjuures nende kohustuste täitmise osas kohaldatakse kliendi suhtes seniseid tüüptingimusi.
  6. Kui klient 1 (ühe) kuu jooksul arvates muudatuste ja/või täienduste või uute tüüptingimuste kehtima hakkamise teate saamise päevast ei avalda soovi lepingut lõpetada, loetakse, et ta on vaikimisega nõustunud muudetud ja/või täiendatud tüüptingimustega või uute tüüptingimustega. Muudetud ja/või täiendatud tüüptingimused või uued tüüptingimused saavad jõustumise päevast lepingu lahutamatuks osaks ning on pooltele täitmiseks kohustuslikud.
  7. Pooltel on õigus leping korraliselt üles öelda 1 (ühe) kuulise etteteatamistähtajaga.
  8. RIA-l on õigus leping erakorraliselt etteteatamistähtaega järgimata üles öelda, kui teenuse osutamist on piiratud mõnel alljärgneval alusel ning see alus ei ole ära langenud 1 (ühe) kuu jooksul:
     1. klient ei ole tasunud teenuse eest arvel määratud maksetähtajaks;
     2. klient rikub oluliselt lepingu tingimusi. Oluliseks lepingu tingimuste rikkumiseks loetakse muuhulgas tüüptingimuste punktis 9 nimetatud konfidentsiaalsuskohustuse või isikuandmete töötlemise nõuete täitmise rikkumist.
  9. Lepingu ülesütlemine või lõppemine ei vabasta poolt kohustusest täita teise poole ees lepingu kestuse ajal tekkinud kohustusi.

# MUUD SÄTTED

* 1. Poolte vahel tekkinud vaidlused lahendatakse läbirääkimiste teel.
  2. Leping tühistab kõik varasemad pooltevahelised suulised ja kirjalikud kokkulepped, mis puudutavad antud lepinguga ettenähtud teenuse osutamist, kui pooled ei ole kokku leppinud teisiti.
  3. Lepingus reguleerimata suhetes juhinduvad pooled Eestis kehtivatest õigusaktidest.

*\*Kui klient soovib Postkasti kasutada SaaS teenusena, paigaldatakse RIA poolt teenus*

*pilveplatvormile. 2025 seisuga on see Riigipilv, kuid tulevikus võib see olla AWS.*